**VYHLÁSENIE O ROZPOROCH**

Návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení a dopĺňa zákon č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov sa predkladá s rozporom s verejnosťou.

Zástupcovia verejnosti splnomocnení RNDr. Elenou Fatulovou, Inštitút vodnej politiky, Ing. Vladimírom Mosným, Ing. Jaroslavom Baranom, Imrichom Vozárom, Via Iuris, Banská Bystrica, Ing. Martinou Barancovou Paulíkovou, Združenie Slatinka, Zvolen:

Pripomienka č. 6 – zaradenie nového bodu a prečíslovania ďalších novelizačných bodov

1. Za novelizačný bod 12 žiadame doplniť nový novelizačný bod 13 a číslovanie ďalších
 novelizačných bodov zmeniť.

 Ustanovenie § 21 ods. 7 písm. a) a písm. b) zmeniť nasledovane:

(7) Orgán štátnej vodnej správy je viazaný pri povoľovaní odberu

a) vôd z vodného toku zachovaním ekologického prietoku vody vo vodnom útvare, ktorý zabezpečuje zachovanie dobrého ekologického a chemické stavu vodného útvaru a vodných ekosystémov chránených osobitnými predpismi (odkaz na zákon o ochrane prírody),

b) podzemných vôd hladinou podzemnej vody v útvare podzemnej vody, pri ktorej využiteľné zdroje podzemnej vody nie sú prekročené dlhodobým priemerným ročným odoberaným množstvom (ďalej len „minimálna hladina podzemnej vody“) a ktorá umožňuje zachovanie dobrého stavu útvarov povrchovej vody, útvarov podzemnej vody, súvisiacich suchozemských ekosystémov a podmienkami odberu podzemnej vody overenými hydrogeologickým prieskumom.

Stanovisko MŽP SR: Neakceptuje sa.

Problematika „ekologických prietokov“ je v súčasnosti v štádiu riešenia  tak, ako aj vo väčšine členských štátov EÚ. Bližšie je popísaná v kapitole 9.3.1 plánov manažmentu povodí, v závere ktorej sa uvádza: Navrhovanú zmenu v ustanovení § 21 ods. 7 písm. a) bude možné vykonať až po doriešení uvedenej problematiky.

Požiadavka na MŽP SR, aby vypracovalo podrobné podkladové dokumenty, z ktorých môže vychádzať orgán štátnej vodnej správy pri povoľovaní odberov je nereálna napríklad stanovenie minimálnej hladiny podzemnej vody v útvaroch.

Stanovisko verejnosti: Naďalej trvá na zásadnej pripomienke.

2. V § 21 vypustiť odseky 8) a 9) doplnené do vodného zákona zákonom č. 303/2016 Z. z.

Odôvodnenie:

Návrh bol podaný a zdôvodnený ako podnet č. 9 zaslaný ministerstvu v rámci výzvy na zapojenie sa verejnosti do prípravy právneho predpisu. So zamietnutím podnetu nie je možné súhlasiť. Návrh vychádza zo záväzných požiadaviek Rámcovej smernice o vode, ktoré musia byť implementované najmä pri povoľovacích konaniach orgánov štátnej vodnej správy. S odôvodnením, že požiadavka stanovenia ekologických prietokov je v súčasnosti v štádiu riešenia nie je možné súhlasiť najmä z toho dôvodu, že ide o východiskový údaj napr. pri povoľovaní podmienok výstavby malých vodných elektrární. Taktiež nie je možné súhlasiť s odôvodnením, že „orgány štátnej vodnej správy nemajú k dispozícii odborné personálne kapacity na samostatné posudzovanie pri povoľovaní odberov podzemných vôd. V tejto súvislosti poukazujeme na ustanovenie § 6 ods. 7 vodného zákona, podľa ktorého riešiteľ geologickej úlohy je povinný neodkladne doručiť záverečnú správu z výsledkov geologických prác poverenej osobe (SHMÚ). Orgány štátnej vodnej správy teda majú možnosť vyžiadať si stanovisko pri povoľovaní odberu od odbornej organizácie, ktorá je poverenou osobou (SHMÚ). Aj ďalšia časť odôvodnenia v znení: „Požiadavka na MŽP SR, aby vypracovalo podrobné podkladové dokumenty, z ktorých môže vychádzať orgán štátnej vodnej správy pri povoľovaní odberov, je nereálna. Napr. stanovenie minimálnej hladiny podzemnej vody v útvaroch“, je neakceptovateľná. Keďže stanovenie „minimálnej“ hladiny podzemnej vody v útvare podzemnej vody je základným ukazovateľom pre klasifikáciu kvantitatívneho stavu útvaru podzemnej vody (definícia v prílohe V 2.1.2 Rámcovej smernice o vode), odôvodnenie MŽP SR je priznaním skutočnosti, že vyhodnotenie kvantitatívneho stavu vo Vodnom pláne Slovenska je nepodložené a formálne. Na predloženom návrhu v novom novelizačnom bode 13. preto naďalej trváme. Navrhovanou zmenou sa súčasne odstráni nesystémový a zbytočný krok, požadujúci realizáciu doplnkového hydrogeologického prieskumu na dlhodobo využívaných vodárenských zdrojoch. Ide o požiadavku, ktorá nemá žiadny zmysel, nevychádza zo žiadneho európskeho právneho predpisu, nepredstavuje žiadny prínos, má za následok iba zvyšovanie cien za odber vody.

Stanovisko MŽP SR: Neakceptuje vypustenie odsekov 8 a 9.

Odôvodnenie:

Doplnenie § 21 novými odsekmi 8 a 9 si vyžiadala aplikačná prax.

Úpravou § 21 ods. 8 sa navrhlo oslobodenie odberateľov podzemnej vody z domových studní na uspokojovanie osobných potrieb a drobných odberateľov podzemnej vody od platenia finančnej čiastky za  zhotovenie záverečnej správy. V týchto prípadoch nie je potrebné žiadať od odberateľov podzemnej vody rozhodnutie Ministerstva životného prostredia Slovenskej republiky  o schválení záverečnej správy s výpočtom množstiev podzemnej vody, ktorým by bol orgán štátnej vodnej správy viazaný pri povoľovaní odberu.

Stanovisko verejnosti: Naďalej trvá na zásadnej pripomienke.